Risør II-nytt 2018, nr. 2 (januar 2019)

Lederen har ordet. (NYTT BILDE!!!)

Året 2018 er historie, likevel er denne utgaven av Risør II-nytt nr. 2-utgaven av 2018-utgivelsen. Årsakene til denne forsinkelsen er flere, bl.a. sykdom hos artikkelforfattere og tekniske problemer knyttet til fakturaer til medlemmer og annonsører. Dessuten ble førjulstiden veldig hektisk for flere av oss og da ble det mangel på innhold i medlemsbladet. Januar kom fort og vi starter på nytt år med «oppbretta armer» og klare til å ta fatt på en ny sesong med Risør II.

Og sesongen har allerede startet. Selv om stor deler av båtutstyret er pakket ned og studd vekk på Skomakerskjær, er det fullt mulig å bruke Risør II også på vinterstid. 4. januar var en relativt vindstille og «varm» vinterdag og Risør II dro ut med seks mann for å prøve fiskelykken. Den lykken, små nykokte koljer til middag.

Vi ønsker at båten skal brukes hele året, så til og med årets siste styremøte ble avholdt nede i salongen i Risør II, med ild i ovnen og mat på bordet. Det er intimt, trangt og varmt, og det er koselig. Det hadde kanskje vært enda koseligere med flere damer i styret, og helst også flere yngre av begge kjønn.

Slik høsten har vært, har det vært stor aktivitet hos «den harde kjernen», heldigvis. Hver onsdag har de vært på Risør II; enten i båten, på Skomakerskjær eller på Kastellet. Flere nye har også blitt dratt med, blant andre Øyvind Kristoffersen som døde brått 28. desember. Han har vært veldig interessert i Risør II i flere år, men først i de siste årene har han vært med på turer og han har lagt måned mange dugnadstimer om bord.

Til dere som fremdeles tror at Risør II bare er for noen få, må vite at denne skøyta er byens, kommunens og distriktets båt, og er én av ganske få redningsskøyter av typen Colin Acher som er tilgjengelig for folk flest.

Følg med på Risør II’s hjemmeside, følg oss på Facebook, kom med spørsmål og turønsker. Vi har mange spennende tanker og idéer om framtida,- kom å ta del i det! Bli medlem!

Stor takk til alle gamle og nyere medlemmer og alle trofaste annonsører som gjør det mulig å drifte en så arbeids- og kostnadskrevende treskøyte. Til tider har det sett uoverkommelig ut..

Stor takk til Karl Wilhelm Nilsen som gladelig deler sin store kunnskap om knuter med oppskrifter og illustrasjoner. Det kan også se umulig ut, men med godt tau og stor tålmodighet, skal knutene og mattene kunne lages.

«Det er håpløst og vi gir oss ikke»

-sitat fra Jan Erik Volds «Mor Godhjerta glade versjon. Ja» , 1969-

(diktet kommer i sin helhet senere i bladet)

ØYVIND KRISTOFFERSEN til minne.

25. juli 1954 – 28. desember 2018 … BILDE….

Før nyttårsaften fikk vi den triste beskjeden at Øyvind var funnet død hjemme. I risør II-sammenheng var han jo en «ung» mann,- og det er vondt og tragisk å miste en så ivrig og engasjert mann i vennegjengen vår. Øyvind har jo vært veldig opptatt av å dokumentere med bilder og video det som skjer av smått og stort i byen vår. Det er ikke få bilder han har delt på Facebook og i andre sammenhenger. Selv om Øyvind med kamera rundt halsen har vært å se i bybildet i flere år, er det først i de siste årene han har vært aktivt med i Risør II. I løpet av sesongen 2018 gjorde han en kjempejobb med å lakke over alt «lakkbart» treverk i Risør II, både over og under dekk. Ikke rart at skøya skinte i blankt treverk i sommersola i Indre Havn.

Han var veldig begeistret over å være med på turer med Risør II. Allerede i 2014 var han med til jubiléet i Halden i forbindelse med 1814-jubiléet. Sist sommer var han med på returseilasen fra pilegrimsferden fra Trondheim der Risør II var en del av arrangementet. Alt ble behørlig dokumentert og lagt ut på Risør IIs Facebookside. Han var også med på onsdagsmøtene på Kastellet og var alltid glødende engasjert og positiv!

Han har satt gode spor etter seg i Risør II, både ombort og i vennegjengen, særlig i «den harde kjerne». Det var i all sin tristhe svært hyggelig og generøst av Øyvinds etterlatte å ønske et bidrag til Risør II, i stedet for kranser og blomster. Det er med stor ydmykhet vi tar imot en slik gave. Vi må innrømme av venneforeningen brøt det ønsket.- vi syntes han fortjente en krans som honnør for den innsatsen han har gjort om bord.

Vi lyser fred over hans minne.

På vegne av styret

Anne Grete Strandquist (leder)

Om Risør II: «ÅRSHJULET»

Årene går veldig fort, særlig årshjulet til Risør II. For vi har et årshjul ,- vi har mye av de samme vedlikeholdsoppgavene med skøyta hvert eneste år., gjennom hele året.

* Om vinteren/tidlig vår prøver vi å få til fisketurer Dette kan skje spontant, fort og uventet ut fra vær, gradestokk og hvem som har lyst på en kjølig tur.. og hvem som kan ta turen. Planlegging er ellers noe vi er veldig gode på,- så hver onsdag gjennom nesten hele året, blir det planlagt noe som vi prøver å huske til vi kan gjøre det. Heldigvis har vi en huskeliste så lang som ønskelisten til julenissen, forfattet av Jeppe Jul-Nielsen. Den er ikke lett å sno seg unna, og den er detaljert. For de spesielt interesserte, gå til hjemmesiden til Jeppe: jul-nielsen.no/mine sider om Risør II/vedlikehold og dugnadssiden. Her er det mange som vil få seg en overraskelse over hvor krevende og kunnskapsavhengig det er å drive en gammel treskøyte som Risør II. Samtidig som man finner fram til denne arbeidslisten, er det masse spennende stoff å hekte seg fast i på veien..
* I midten av april er det viktig å mobilisere en stabil dugnadsgjeng, for nå skal båten på slipp i noen dager. Skutesida skal skrapes og males, undervannsskroget skal også skrapes og stoffes og ror og propell og andre ting «under vann» må sjekkes og etterses, eventuelt repareres eller skiftes. Alle seilene skal ut av vinterdvalen og montéres på riktige master. Det er tunge greier..
* Risør II skal være seilklar til «vårens vakreste eventyr»-tur til hvitveisblomstrende Jomfruland ca 1. mai (helst selve 1. mai). 17. mai skal Risør II ligge skinnende lakkblank og være hovedscenen for 17.maiarrangementene i byen! Det pleier å være et vakkert skue!
* Sommeren kommer like fort hvert år(- som medlemsbladet på styret i venneforeningen). Seilingsplanen pleier å ligge klar på den tiden og alle kan gå inn på hjemmesiden å sjekke om og når Risør II er ledig eller om det er en spennende tur å melde seg på. Våre få, men dyktige skippere er velvillige til alle typer turer, enten det er klasseturer, langturer, kveldstur eller fisketur eller annet. Én gang i løpet av sesongen prøver vi å få til en fleredagerstur for medlemmer, enten den går langs kysten eller til et av våre naboland. I mange år var vi selvskrevne seltakere i Nordisk Seilas og to ganger har vi vært med på Tall Ship Race uti den store verden. I 2018 gikk turen til Trondheim, pilegrimsvei nr. 1 til Nidaros, hvor vi plukket opp prester og biskoper på veien, det vil si i uthavner og tettsteder langs leden til Nidaros. Hva vi gjør i 2019 er ikke avgjort. Kanskje det vil bli Orkenøyene, kanskje Årø i Danmark eller et annet sted. Det er medlemmene som foreslår og dermed er med å bestemme destinasjon.
* Trebåtfestivalen er årets «must»! Da stiller det dugnadsfolk med forkle og plasthansker. Mange har vært trofast med i 30 år! «Risør II’s lille kabyss» står for matsalget og de siste årene har Risør II vært sammen med andre lag og foreninger i «Det maritime Risør» med sine salgsartikler. Det er strevsomme 3-4 dager, men det er artig, lell! Så er det Trebåtfestivalregattaen hvor det er stor rift om en plass om bord i Risør II.
* Utover høsten begynner vi å bla i jul-nielsen.no igjen. Det er alltid mye å t a tak i. «Den harde kjernen» i vedlikeholdsgjengen i Risør II kunne gjerne telle flere hender,- (det er som på pleiehjemmet…) Fuglene trekker til varmere breddegrader og vi pakker med seil og «løse gjenstander» og forbereder oss til en vinter vi aldri kan forutse hvordan blir mens vi planlegger og prater oss gjennom onsdagskveldene på Kastellet…

Og sånn går året! Høres det ikke koselig ut? Se på vår hjemmeside og følg med på når vi samles på sjømannshjemmet på Kastellet og ta turen innom! Det er en bra start på året 2019!

-Anne Grete-

«Den harde kjernen»… en kort presentasjon.

I dette nummeret har vi skrytt av «den harde kjernen» i Risør II, og de som har påtatt seg hovedansvaret for drift og vedlikehold på dugnadsbasis. De har god teknisk innsikt og erfaring gjennom et langt yrkesliv. Flere av dem sitter eller har sittet i venneforeningens styre og er veldig lojale med å følge opp i de oppgavene vi planlegger i årshjulet.

**Dag Ilestad** har vært leder av teknisk gruppe i flere år. Han er ingeniør og båtvant. Han er den eneste av oss som for tiden er sertifisert til å ha ansvar og være skipper på utleieturer.

**Nils Thuv** er «gammel» maskinist og fisker fra Saltstraumen og kan gamle motorer og sikkert nye også. Han er båtvant og kan være skipper på medlemsturer.

**Jørn Torfinn Røed** er elektriker og jobbet i off-shoreindustrien til nå. Han eier ikke høydeskrekk, er nevenyttig,- og som folk fra Krana flest, er han båtvant.

**Trond Svenningsen**, spesiallærer og fotogtaf, er ikke pensjonist før nå, så han er med i den harde kjerne når det er spesielt behov for forsterkninger. Han har ansvar for medlemsbladet. Det er en jobb, det også. Han er båtvant og har vært med i styrene i Stiftelsen og Venneforeningen i Risør II siden 1986. Nå er han leder av kystlaget Østerriisøer.

**Karl Wilhelm Nilsen** har også vært med i Risør II fra starten. Han er pensjonert kaptein, en av landets ledende på tauverk, knuter og matter og har smarte løsninger på det meste. Han har ansvar for dekskassene.

**Øyvind Kristoffersen** har vært trofast «lakksjef» de siste årene. Dessverre får vi ikke nyte godt av hans ekspertise lenger.

**Torstein Haglund** har vært metallarbeider og jobbet med maskiner. Han er ivrig med på alle dugnader og er av den praktiske og sosiale typen som setter på kaffetrakteren. Han sier «ja» til alt han blir spurt om. Det er han som sier «ja» til å gå rundt å selge annonser til Risør II-nytt (sammen med Nils Thuv).

**Inge Halvorsen** er en sprek pensjonert fysioterapeut. Hans «faste» oppgave er å stoffe og male skutesidene på Risør II hver vår når vi er på slipp. Dette har han gjort i mange år. Seilevant som han er, var han den aller første som dro ut med Risør II, på jomfruturen til Skagen sommeren 1992.

Heldigvis er det flere enn disse som er med på dugnad når behovet melder seg.

**Jeppe Jul-Nielsen**, født og oppvokst på RS 14 «Stavanger», veteran i skøteklassen og båtkonstruktør. Han er rådgiver og kritiker og ser til at Risør II er så sjøsikker som den kan bli.

**Nils Kirkedam**, pensjonert tannlege og tannteknikker, har kommet sterk med i «den harde kjernen». Det passer alle parter godt, siden vi får lov å disponere et arbeids- og lagerrom på Skomakerskjær.

**Anders Jordbakke** har hytte i Risør og tar gjerne en risørtur når han får vite at det er dugnad på Risør II. Slike skulle vi ha flere av..

Som man kan legge merke til er ingen damer nevnt. Det er ikke så rart, -for tiden er det bare lederen som tilhører kvinnekjønnet,.. og hun steker ikke vafler lenger.. (Det gjorde **Nina Høst** i flere år).

Flere mannfolk er innom dugnadsgjengen og innom på Kastellet på onsdagene. Vi gleder oss til å fortsette vennskapet dem og tar gladelig imot flere!

-Anne Grete-

I Aust Agder Blad i høst (2018) kunne vi lese om rekrutteringsproblemer til Risør II. Jørn Torfinn tok et initiativ og det avstedkom en fin artikkel og et flott bilde i avisa, som vi gjengir her:

Risør II-QUIZ

1. Hvor ble Rrisør II opprinnelig bygget (1914)? A) Skomakerskjær B) Holmen C) Lekerøya
2. Hvor mange år var Risør II i Redningsselskapets tjeneste? A) 10 år B) 16 år C) 22 år
3. Hvor mange år var Risør II stasjonert i Risør? A) 1 år B) 7 år C) 22 år
4. Hvor ble det av Risør II etter at den ble kondemnert av Redningsselskapet? A) i et båtnaust i Bergen B) fraktebåt i Nederland C) husbåt i England
5. Hvor mange seil har Risør II i sin vanlige seilføring? A) 3 B) 5 C) 7
6. Risør II hadde bare seil som framkomstmiddel inntil det ble satt inn motor. Når var det? A) 1939 B) 1956 C) 1992
7. Hvilken del av skøyta er beholdt i gjenoppbygningen og som gjør at Risør II har beholdt «sjela» si? A) bånnstokken B) roret C) storbommen
8. Hvor mange meter lang er Risør II i vannlinja? A) 10,6m B) 11,5m C) 12,4m
9. Hva betyr seileuttrykket «klar for baut»? A) være klar med fokkeskjøt og klyverskjøt B) det er ingen andre båter å se foran baugen C) begynne å slakke av på farten.
10. Hva betyr tallet 30 som bl.a. står i den røde ringen i storseilet? A) max antall personer om bord B) lengden på vannlinja rundt hele Risør II C) båtens byggenummer ho Redningsselskapet.

Forberedelse til neste QUIZ: finn ut hvor mange jomfruer det er om bord.

Velkommen om bord!

Hilsen Strandquiz-master